Siv utløste rasisme-debatt
Frps kampsaker i den forestående valgkampen engasjerer Nettavisens lesere.
Frps Siv Jensen har signalisert at det er innvandring og integrering som blir partiets hovedsaker i høstens valgkamp, i Veggavisen raser rasisme-debatten.
Les også: - Vil avsløre Siv
«Nå vil nok de brune bygde-tullingene enda en gang prege valgkampen med alle slags vanvittige utspill. Godt ledet av sjefen sjøl, Siv Jensen», skriver en leser i Veggavisen.
«Når jenter i skjørt blir sett på som horer, blir det mye galskap av dette. Vi må få kvalitet på innvandring og ikke kvantitet. Det er også mange tusen som oppholder seg i landet vårt, uten at myndighetene vet hvem de er ?» parerer en annen.
Frp-formann Siv Jensen er glad debatten går.
- Dette er et tema som engasjerer. Folk ser det er skjevheter i samfunnet som må rettes opp, sier hun til Nettavisen.
- Mange reagerer på forslaget fra regjeringen om at innvandrere skal få særbehandling i arbeidslivet. Jeg har fått mange reaksjoner. De fleste er fra innvandrere som er enige med meg. Mange oppfatter dette som urettferdig, og noe som ikke tjener innvandrere i det hele tatt, fortsetter hun.
-Har du lansert en vinnersak før kommunevalget?
- Mitt utgangspunkt er ikke om det er en vinnersak eller en tapersak for oss, men skyldes at regjeringen vil komme med forslag til ny utlendingslov i 2007. Derfor blir det en sentral sak. Dessuten har kommunene hovedasnvaret for oppfølgingen av den nye landsmennene, sier hun.